	AI-KO (25)
[1]	Ai ah! chit ê siâⁿ chiông-chêng peh-sìⁿ móa-móa, taⁿ cháiⁿ-iūⁿ ko͘-toaⁿ teh chē!
	Chiông-chêng tī lia̍t-kok-tiong chòe-tōa-ê, taⁿ kéng-jiân chhin-chhiūⁿ kóaⁿ-hū;
	Chiông-chêng tī chiah ê séng-tiong chun i chòe ông-hō͘--ê, Taⁿ chiâⁿ-chòe chìn-kòng--ê.
2.	I mî-kan tōa thî-khàu, ba̍k-sái lâu kàu móa-bīn;
	Tī it-chhè chhin-ài ê lâng ê tiong-kan bô chi̍t-ê an-ùi i;
	I ê pêng-iú lóng ēng khúi-chà khoah-thāi i,
	In chiâⁿ-chòe i ê tùi-te̍k.
3.	Iû-tāi in-ūi tú-tio̍h khó͘-lān, koh in-ūi siū-tio̍h chōe-chōe lô-khó͘, chiū chhian-sóa kàu gōa-pang;
	I tiàm tī īⁿ-pang-tiong bô thang chhē-tio̍h an-hioh;
	Tui-jip i--ê tī oe̍h-oe̍h ê só͘-chāi lóng jip-tio̍h i.
4.	Sek-an ê lō͘-kèng pi-siong, in-ūi bô lâng hù i ê choeh-kî;
	I ê siâⁿ-mn̂g lóng léng-chēng, i ê chè-si thó͘-khùi;
	I ê chāi-sek-lú kan-lân, i pún-sin iā iu-khó͘.
5.	I ê tùi-te̍k chòe-thâu, i ê kiû-siû heng-thong;
	In-ūi Iâ-hô-hoa ūi-tio̍h i chōe-chōe pōe-ge̍k, hō͘ i siū-khó͘;
	I ê gín-ná hō͘ tùi-te̍k lia̍h--khì.
6.	Sek-an ê cha-bó͘-kiáⁿ, i ê súi it-chīn bô--khì;
	I ê kùi-cho̍k chhin-chhiūⁿ chhē bô chháu-tiûⁿ ê lo̍k.
	In bô khùi-la̍t, siū-kóaⁿ tī tui-jip ê lâng ê bīn-chêng.
7.	Iâ-lō͘-sat-léng tī hoān-lān khún-tio̍k ê sî,
	Chiū tui-siūⁿ chá-sî it-chhè hoaⁿ-hí ê sū;
	I ê peh-sìⁿ hām-lo̍h tī tùi-te̍k ê chhiú, bô lâng kiù-hō͘ i ê sî,
	Tùi-te̍k khòaⁿ-kìⁿ chiū thí-chhiò i ê léng-chēng.
8.	Iâ-lō͘-sat-léng tōa-tōa hoān-chōe; só͘-í chiâⁿ-chòe bô chheng-khì ê mi̍h;
	Pêng-sò͘ chun-kèng i-ê, taⁿ khòaⁿ-kìⁿ i chhiah-sin lō͘-thé, chiū lóng khòaⁿ-khin i;
	I ka-kī iā thó͘-khùi, tò-thè.
9.	I ê ù-òe tī i ê saⁿ-á-ku; i bô siūⁿ-tio̍h i ê kiat-kio̍k;
	Só͘-í tú-tio̍h hui-siông ê lông-pōe; bô lâng an-ùi i.
	Iâ-hô-hoa ah, kiû Lí khòaⁿ góa ê khó͘-lān; in-ūi tùi-te̍k ka-kī khoa-tōa.
10.	Tùi-te̍k chhun-chhiú, chhiúⁿ i it-chhè ê pó-mi̍h;
	I khòaⁿ-kìⁿ gōa-pang lâng ji̍p i ê sèng-só͘,
	Chiū-sī Lí bat hoan-hù m̄-thang ji̍p Lí ê hōe-tiong ê.
11.	I ê peh-sìⁿ lóng thó͘-khùi, sì-kòe chhē chia̍h-mi̍h;
	In ēng hó-mi̍h ōaⁿ bí-niû, ài kiù sìⁿ-miā;
	Iâ-hô-hoa ah, kiû Lí khòaⁿ-kò͘; in-ūi góa sī chin pi-chiān.
12.	Hoān-nā tùi chia kè ê lâng ah, chit ê sū kiám kap lí bô kan-sia̍p mah?
	Chhiáⁿ khòaⁿ góa só͘ tú-tio̍h ê iu-būn, ū sím-mi̍h iu-būn thang pí-phēng,
	Chiū-sī Iâ-hô-hoa tī I tōa siū-khì ê ji̍t só͘ kiâⁿ tī góa--ê.
13.	I tùi téng-bīn kàng-lo̍h hé, ji̍p góa ê kut lâi khak-iâⁿ--i;
	I tiuⁿ lô-bāng, tîⁿ-pòaⁿ góa ê kha, hō͘ góa oa̍t-tò-tńg;
	I hō͘ góa thong-ji̍t léng-chēng, hūn--khì.
14.	Góa chōe-kòa ê taⁿ, sī I ê chhiú só͘ pa̍k--ê;
	Ká kui-tiâu, hē tī góa ê ām-kún; hō͘ góa ê khùi-la̍t bô--khì;
	Chú kau góa tī tùi-te̍k ê chhiú, góa só͘ tí-tng bōe-tiâu--ê.
15.	Góa siâⁿ-tiong ê ióng-sū, Chú m̄-ti̍h--i;
	Chú chio-chi̍p tōa ê hōe lâi kong-kek góa, chè-ap góa ê siàu-liân lâng;
	Chú ta̍h Iû-tāi ê chāi-sek-lú, chhin-chhiūⁿ tī chiú-khut-tiong.
16.	Góa in-ūi chiah ê tāi-chì thî-khâu, góa ê ba̍k-chiu ba̍k-sái chhē-chhē-tò;
	In-ūi hû-chhî góa ê sìⁿ-miā lâi an-ùi góa--ê, lī-khui góa chin-hn̄g.
	Góa ê kiáⁿ-jî bô i-óa, in-ūi tùi-te̍k khak-iâⁿ.
17.	Sek-an chhun-chhiú, bô lâng an-ùi i;
	Lūn-kàu Ngá-kok, Iâ-hô-hoa í-keng chhut bēng-lēng, hō͘ sì-ûi ê lâng chòe i ê tùi-te̍k;
	Iâ-lō͘-sat-léng tī in tiong-kan, chhin-chhiūⁿ bô chheng-khì ê mi̍h.
18.	Iâ-hô-hoa sī kong-gī, in-ūi góa ū pōe-ge̍k I ê bēng-lēng;
	Chèng peh-sìⁿ ah, chhiáⁿ thiaⁿ, khòaⁿ góa ê thòng-khó͘;
	Góa chiah ê chāi-sek-lú kap siàu-liân lâng lóng hō͘ lâng lia̍h--khì.
19.	Góa kiò chhin-ài ê lâng, chóng-sī in khi-phiàn góa;
	Góa ê chè-si, góa ê tiúⁿ-ló, teh chhē kiù-miā ê bí-niû;
	Hit-sî chiū tn̄g-khùi tī siâⁿ-lāi.
20.	Iâ-hô-hoa ah, góa tī hoān-lān tiong chhiáⁿ Lí lâi kàm-chhat;
	Góa ê sim-tn̂g kiau-ká, góa ê sim tī góa ê lāi-bīn loān-chau-chau; in-ūi góa tōa-tōa pōe-ge̍k.
	Tī gōa-bīn to-kiàm hō͘ lâng sí-kiáⁿ; tī chhù-lāi chhin-chhiūⁿ ū sí-sit.
21.	In thiaⁿ-kìⁿ góa thó͘-khùi, ia̍h bô lâng an-ùi góa;
	Góa ê tùi-te̍k lóng thiaⁿ-kìⁿ góa só͘ tú-tio̍h ê hoān-lān, in-ūi Lí chòe chit ê sū, in lóng hoaⁿ-hí;
	Lí beh hō͘ pò-kò ê ji̍t kàu, in chiū chhin-chhiūⁿ góa.
22.	Goān in pháiⁿ ê só͘-kiâⁿ, lóng pâi tī Lí ê bīn-chêng;
	Lí ūi-tio̍h góa it-chhè ê chōe-kòa, cháiⁿ-iūⁿ khoán-thāi góa, kiû Lí chiàu án-ni khoán-thāi in;
	In-ūi góa ê thó͘-khùi chin-chōe, góa ê sim ia̍h hūn-khì.

[2]	Ai ah! Chú siū-khì, hō͘ o͘-hûn jia-khàm Sek-an ê cha-bó͘-kiáⁿ;
	I chiong Í-sek-lia̍t ê súi tùi thiⁿ hiat lo̍h tōe;
	Tī I siū-khì ê ji̍t, ia̍h bô liām-tio̍h I ê kha-ta̍h-í.
2.	Chú thún-ta̍h Ngá-kok it-chhè khiā-khí ê só͘-chāi, ia̍h bô lîn-bín;
	I siū-khì chhia-tó Iû-tāi cha-bó͘-kiáⁿ ê ōe-só͘, hō͘ i tó kàu pîⁿ-tōe;
	I lêng-jio̍k chit-kok, kap i ê kùi-cho̍k.
3.	I ê siū-khì chin lia̍t, it-chīn chām-tn̄g Í-sek-lia̍t ê kak;
	Tī tùi-te̍k ê bīn-chêng, kiu I ê chiàⁿ-chhiú;
	I chhin-chhiūⁿ sì-ûi thun-bia̍t ê hé-iām, chiong Ngá-kok sio-lio--khì.
4.	I khui-keng chhin-chhiūⁿ tùi-te̍k, I khiā-teh kia̍h-khí chiàⁿ-chhiú chhin-chhiūⁿ kiû-siû,
	Ia̍h it-chīn châu-bia̍t ba̍k-chiu só͘ hoaⁿ-hí--ê;
	Tī Sek-an cha-bó͘-kiáⁿ ê pò͘-pîⁿ, piàⁿ-chhut I ê tōa siū-khì chhin-chhiūⁿ hé chi̍t-iūⁿ.
5.	Chú pìⁿ-chòe chhin-chhiūⁿ tùi-te̍k, thun-bia̍t Í-sek-lia̍t;
	I thun-bia̍t it-chhè i ê kiong-tiān, I húi-hoāi i hiah ê ōe-só͘;
	Tī Iû-tāi cha-bó͘-kiáⁿ ê tiong-kan, ke-thiⁿ chōe-chōe pi-siong kap pi-ai.
6.	I chhut-la̍t thiah-húi I ê lî-pa, chhin-chhiūⁿ hoe-hn̂g;
	I húi-hoāi I chū-hōe ê só͘-chāi;
	Só͘ tiāⁿ-tio̍h ê choeh-kî kap an-hioh-ji̍t, tī Sek-an lóng bōe-kì-tit; Iâ-hô-hoa hō͘ i án-ni;
	Koh tī I ê siū-khì thòng-hūn tiong, khòaⁿ-khin kun-ông kap chè-si.
7.	Chú khì-sak I ê chè-tôaⁿ, iàm-ò͘ⁿ I ê sèng-só͘;
	Chiong I ê kiong-tiān ê chhiûⁿ kau tī tùi-te̍k ê chhiú;
	In tī Iâ-hô-hoa ê chhù hōa-hōa-háu, chhin-chhiūⁿ tī choeh-kî ê ji̍t chi̍t-iūⁿ.
8.	Sek-an cha-bó͘-kiáⁿ ê siâⁿ-chhiûⁿ, Iâ-hô-hoa koat-ì beh thiah-húi;
	I khan chîn-sòaⁿ, ti̍t-ti̍t húi-bia̍t, chhiú bô kiu tò-tńg;
	I hō͘ gōa-chhiûⁿ kap siâⁿ-chhiûⁿ lóng pi-ai; chòe chi̍t-ē soe-pāi.
9.	I ê mn̂g tîm-lo̍h tōe, Chú húi-hoāi at-chi̍t i ê mn̂g-kông;
	I ê kun-ông kap kùi-cho̍k tòa tī bô hoat-lu̍t ê lia̍t-kok tiong;
	I ê sian-ti bô tit-tio̍h Iâ-hô-hoa ê khé-sī.
10.	Sek-an cha-bó͘-kiáⁿ ê tióng-ló chē tī thô͘-kha, chēng-chēng bô siaⁿ;
	Ēng thô͘-hún sám thâu-khak; ēng môa-pò͘ hâ-io;
	Iâ-lō͘-sat-léng ê chāi-sek-lú thâu-khak chhih-lo̍h tōe.
11.Góa ê ba̍k-chiu lâu ba̍k-sái tì-kàu ian-n̄g, góa ê sim-tn̂g kiau-ká.
	Góa ê koaⁿ-táⁿ tūi-lo̍h tōe, in-ūi góa ê peh-sìⁿ ê cha-bó͘-kiáⁿ tú-tio̍h húi-bia̍t;
	Koh in-ūi gín-ná kap chia̍h-lin-ê tī siâⁿ-lāi ê koe-lō͘ hūn-khì.
12.	In tī siâⁿ-lāi koe-lō͘ hūn--khì, chhin-chhiūⁿ siū-siong--ê,
	Tī lāu-bú ê sim-hoâi khùi beh tn̄g;
	Hit-sî tùi lāu-bú kóng, Gō͘-kak kap chiú tī toh-lo̍h?
13.	Iâ-lō͘-sat-léng ê cha-bó͘-kiáⁿ ah, Góa beh cháiⁿ-iūⁿ ūi lí chòe kan-chèng?  Góa beh ēng sím-mi̍h phì-jū lí ah?
	Sek-an ê chāi-sek-lú ah, Góa beh ēng sím-mi̍h pí-phēng lí, hō͘ lí tit-tio̍h an-ùi ah?
	In-ūi lí ê siong-chhùi tōa chhin-chhiūⁿ hái; chī-chūi ōe i-hó lí ah?
14.	Lí ê sian-ti thòe lí khòaⁿ hu-ké kap gû-gōng ê īⁿ-siōng;
	Bô hián-chhut lí ê chōe-kòa, thang hō͘ lí siū-lia̍h-ê tò-tńg--lâi;
	To̍k-to̍k thòe lí khòaⁿ hu-ké ê khé-sī, kap siū chhian-sóa ê in-toaⁿ nā-tiāⁿ.
15.	Kìⁿ-nā kè-lō͘ lâng lóng kā lí phah pho̍k-á;
	In ǹg Iâ-lō͘-sat-léng ê cha-bó͘-kiáⁿ, thí-chhiò iô-thâu, kóng:
	Chit ê siâⁿ kiám-sī lâng só͘ chheng cha̍p-chiok súi, chòe choân-tōe só͘ hoaⁿ-hí--ê mah?
16.	Lí ê tùi-te̍k lóng ǹg lí tōa-tōa khui i ê chhùi;
	In thí-chhiò koh kā-khí, kóng, Goán ū thun-bia̍t i;
	Che chin-chiàⁿ sī goán só͘ ǹg-bāng ê ji̍t; taⁿ goán ū tú-tio̍h, goán ū khòaⁿ-kìⁿ.
17.	Iâ-hô-hoa ū chiâⁿ I só͘ tiāⁿ-tio̍h;
	Èng-giām I chá-sî só͘ bēng-lēng ê ōe;
	I chhia-tó ia̍h bô pó-sioh;
	Hō͘ tùi-te̍k tùi lí tāi-ia̍t,
	Hō͘ lí ê tùi-te̍k ê kak kia̍h-koâiⁿ.
18.	In ê sim kiû-kiò Chú;
	Sek-an cha-bó͘-kiáⁿ ê chhiûⁿ ah, lí tio̍h mî-ji̍t lâu ba̍k-sái chhin-chhiūⁿ khoe;
	Lí m̄-thang hioh-khùn, lí ê ba̍k-chiu-jîn tio̍h lâu ba̍k-sái bô soah.
19.	Mî-kan ōaⁿ-kiⁿ ê sî, tio̍h khí-lâi kiû-kiò;
	Tī Chú ê bīn-chêng piàⁿ-chhut lí ê sim chhin-chhiūⁿ chúi;
	Lí ê gín-ná tī koe-chhī-kháu in-ūi iau hūn-khì;
	Lí tio̍h ūi-tio̍h in ê sìⁿ-miā ǹg Chú kia̍h-chhiú lâi kî-tó.
20.	Iâ-hô-hoa ah, kiû Lí kàm-chhat, khòaⁿ Lí ǹg chī-chūi án-ni kiâⁿ!
	Hū-jîn-lâng kiám thang chia̍h in só͘ siⁿ-ê, chhiú só͘ phō ê eⁿ-á mah?
	Chè-si kap sian-ti kiám thang tī Chú ê sèng-só͘ siū thâi mah?
21.	Gín-ná kap lāu-lâng tó tī koe-lō͘ ê thô͘-kha;
	Góa chiah ê chāi-sek-lú kap chòng-teng tó tī to-ē;
	Lí siū-khì ê ji̍t thâi-sí in; Lí thâi-sí in, ia̍h bô lîn-bín.
22.	Lí kiò sì-ûi thang kiaⁿ-hiâⁿ--ê kàu tī góa, chhin-chhiūⁿ tī choeh-kî ê ji̍t.
	Tī Iâ-hô-hoa siū-khì ê ji̍t, bô lâng ū thoat-lī, ia̍h bô lâng lâu--teh;
	Góa só͘ phō só͘ io--ê, tùi-te̍k kā i thâi-sí liáu-liáu.

[3]	In-ūi Chú siū-khì ê koáiⁿ-á lâi tú-tio̍h kan-khó͘-ê, góa chiū-sī hit ê lâng.
2.	I chhōa góa, hō͘ góa kiâⁿ tī o͘-àm, bô tī kng-bêng.
3.	I chin-chiàⁿ thong-ji̍t ta̍uh-ta̍uh chhut-chhiú kong-kek góa.
4.	I hō͘ góa ê bah kap phê ta-la--khì; I at-chi̍h góa ê kut-thâu.
5.	I khí thô͘-tui kong-kek góa, ēng khó͘-to̍k ê mi̍h kap kan-lân ûi-khùn góa.
6.	I hō͘ góa tòa tī o͘-àm ê só͘-chāi, chhin-chhiūⁿ sí kú-kú ê lâng chi̍t-iūⁿ.
7.	I ēng lî-pa ûi góa, hō͘ góa cháu bōe chhut, I hō͘ góa ê thih-liān ná tāng.
8.	Góa ai-kiò kiû pang-chān ê sî, I hō͘ góa ê kî-tó bōe tit-tio̍h thiaⁿ-kìⁿ.
9.	I ēng kè-phah ê chio̍h-thâu that-ba̍t góa ê lō͘, I hō͘ góa ê lō͘ oan-khiau.
10.	I tùi-tī góa chhin-chhiūⁿ hîm bâi-ho̍k--teh, chhin-chhiūⁿ sai tiàm àm-ba̍t ê só͘-chāi.
11.	I hō͘ góa bê-lō͘, kā góa thiah-chhùi; hō͘ góa léng-chēng.
12.	I khui-keng, ēng góa chòe chìⁿ-pé.
13.	I ēng chìⁿ-tē ê chìⁿ siā-ji̍p góa ê chōng-hú.
14.	Góa chiâⁿ-chòe góa ê peh-sìⁿ ê chhiò-pìⁿ; in thong-ji̍t ēng góa chòe koa-khek.
15.	I ēng khó͘-to̍k ê mi̍h chhiong-móa góa, ēng in-tîn kā góa koàn kàu kiaⁿ.
16.	I ēng soa-bú-lia̍p phah-chi̍h góa ê chhùi-khí, ēng hé-hu sám góa ê sin-khu.
17.	Lí hō͘ góa ê sim lī-khui pêng-an hn̄g-hn̄g; góa bōe-kì-tit hok-khì.
18.	Góa chiū kóng, Góa ê khùi-la̍t soe-pāi, koh góa tī Iâ-hô-hoa hia, lóng bô ǹg-bāng.
19.	Kiû lí kì-tit góa ê khùn-khó͘, góa ê kan-lân, chhin-chhiūⁿ in-tîn khó͘-táⁿ.
20.	Góa ê sim tui-siūⁿ chiah-ê chiū tī góa ê pak-lāi ut-būn.
21.	Góa ê sim tò-tńg siūⁿ chit ê sū, só͘-í góa ū ǹg-bāng,
22.	Goán bô tì-kàu bia̍t-bô, sī tùi Iâ-hô-hoa chiah ê chû-ài: in-ūi I ê lîn-bín bû-kiông-chīn.
23.	Chú ê jîn-chû ta̍k chá-khí ōaⁿ-sin; Lí ê sêng-si̍t ke̍k-kî khoah-tōa.
24.	Góa ê sim kóng, Iâ-hô-hoa sī góa ê ki-gia̍p; in-ūi án-ni góa beh ǹg-bāng I.
25.	Kìⁿ-nā thèng-hāu Iâ-hô-hoa, chhē-kiû I--ê, I beh si-un hō͘--i.
26.	Ǹg-bāng Iâ-hô-hoa ê chín-kiù, chēng-chēng thèng-hāu, che sī hó.
27.	Lâng siàu-liân ê sî pē i ê taⁿ, che sī hó.
28.	I tio̍h ka-kī chē, bô chòe-siaⁿ, in-ūi chit ê taⁿ sī Iâ-hô-hoa hē tī i ê sin-chiūⁿ.
29.	I ê chhùi tio̍h àⁿ tī tîn-ai, kiám-chhái ū ǹg-bāng.
30.	I tio̍h kù-chāi lâng phah chhùi-phóe, móa-móa siū lêng-jio̍k.
31.	In-ūi Chú tek-khak bô éng-oán khì-sak lâng.
32.	Chú sui-jiân hō͘ lâng in-būn, iáu-kú beh chiàu I pah-poaⁿ ê chû-ài, hoat-chhut lîn-bín.
33.	I hō͘ lâng siū-khó͘ iu-būn, m̄-sī I só͘ kam-sim.
34.	Lâng chiong sè-chiūⁿ siū koaiⁿ-kaⁿ--ê ta̍h tī kha-ē,
35.	Á-sī tī Chì-koâiⁿ--ê ê bīn-chêng un-khut lâng,
36.	Á-sī oan-óng lâng ê àn-kiāⁿ, che sī Chú só͘ bô hoaⁿ-hí.
37.	Nā m̄-sī Chú só͘ bēng-lēng, chī-chūi ōe kóng--i chiū-chiâⁿ?
38.	Hó-pháiⁿ-tāi kiám-m̄-sī chhut tī Chì-koâiⁿ--ê ê chhùi mah?
39.	Lâng oa̍h tī sè-kan, in-ūi ka-kī ê chōe-kòa siū hêng-hoa̍t, siáⁿ-sū ai-oàn?
40.	Lán tio̍h séng-chhat, chhâ-khó lán ê lō͘; koh oa̍t-tńg lâi kui Iâ-hô-hoa.
41.	Lán tio̍h hiàn-sim kia̍h-chhiú, ǹg thiⁿ-téng ê Siōng-tè.
42.	Goán hoān-chōe pōe-ge̍k, Lí bô sià-bián.
43.	Lí ēng siū-khì tà--goán, tui-jip--goán; Lí kiâⁿ châu-bia̍t, ia̍h bô lîn-bín.
44.	Lí ēng ba̍t-hûn jia-khàm ka-kī, tì-kàu kî-tó bōe-ōe thàu-kè.
45.	Lí hō͘ goán tī bān peh-sìⁿ ê tiong-kan chiâⁿ-chòe ù-òe siū khì-sak ê mi̍h.
46.	Goán ê tùi-te̍k lóng ǹg goán tōa-tōa khui-chhùi.
47.	Kiaⁿ-hiâⁿ kap hām-khiⁿ, chân-hāi kap húi-bia̍t, lóng kàu tī goán.
48.	Góa ê peh-sìⁿ ê cha-bó͘-kiáⁿ tú-tio̍h húi-bia̍t, in-ūi án-ni góa lâu ba̍k-sái chhin-chhiūⁿ khoe.
49.	Góa ê ba̍k-chiu lâu ba̍k-sái, bô thêng bô soah,
50.	Ti̍t-ti̍t thèng-hāu Iâ-hô-hoa àⁿ-lo̍h khòaⁿ, tùi thiⁿ kàm-chhat.
51.	In-ūi góa ê siâⁿ chiah ê cha-bó͘-kiáⁿ, hō͘ góa chhiok-bo̍k siong-sim.
52.	Bô in-toaⁿ kap góa chòe kiû-siû--ê tui-jip góa, chhin-chhiūⁿ jip chiáu-á chi̍t-iūⁿ.
53.	In hō͘ góa ê sìⁿ-miā sí tī hām-khiⁿ, ēng chi̍t tè chio̍h-thâu thūn tī góa ê téng-bīn.
54.	Chōe-chōe chúi im-kè góa ê thâu-khak; góa kóng, Góa bô miā lah.
55.	Iâ-hô-hoa ah, góa tùi chhim ê hām-khiⁿ kiû-kiò Lí ê miâ.
56.	Lí bat thiaⁿ góa ê siaⁿ; góa ê thoe̍h-khùi kiû-kiò, Lí bo̍h-tit ng hī-khang m̄-thiaⁿ.
57.	Góa kiû-kiò Lí ê ji̍t, Lí kūn-óa góa, kóng, M̄-bián kiaⁿ.
58.	Chú ah, Lí sin góa ê oan-óng, Lí kiù-sio̍k góa ê sìⁿ-miā.
59.	Iâ-hô-hoa ah, Lí khòaⁿ-kìⁿ góa só͘ siū ê un-khut, kiû Lí kā góa phòaⁿ-toàn.
60.	In oàn-hūn góa, bô͘-hāi góa, Lí lóng ū khòaⁿ-kìⁿ.
61.	Iâ-hô-hoa ah, in lóe-mē góa, bô͘-hāi góa, Lí lóng ū thiaⁿ-kìⁿ;
62.	Ia̍h thiaⁿ-kìⁿ hiah-ê khí--lâi kong-kek góa ê lâng só͘ kóng--ê, í-ki̍p thong-ji̍t só͘ siat beh hāi góa ê kè-bô͘.
63.	Kiû Lí koan-khòaⁿ, in chē-teh á-sī khí--lâi, lóng ēng góa chòe in ê koa-khek,
64.	Iâ-hô-hoa ah, Lí tio̍h chiàu in ê chhiú só͘ chòe--ê, lâi pò-èng in.
65.	Lí tio̍h hō͘ in ê sim kong-ngī, hō͘ Lí ê chiù-chó͘ kàu tī in.
66.	Lí tio̍h hoat-chhut siū-khì tui-kóaⁿ in; tùi Iâ-hô-hoa ê thiⁿ-ē châu-bia̍t in.
	
[4]	Ai ah, n̂g-kim thè-kng! hó-kim piàn-sek!
	Sèng-só͘ ê chio̍h hiat tī ta̍k tiâu koe-chhī-kháu.
2.	Sek-an pó-kùi ê chèng-kiáⁿ thang pí-phēng hó-kim,
	Hiān-chāi cháiⁿ-iūⁿ khòaⁿ-chòe sio-hûi lâng só͘-chòe ê hûi-khì!
3.	Iá-káu siōng-chhiáⁿ ēng ni-thâu hō͘ i ê kiáⁿ suh;
	Góa ê peh-sìⁿ ê hū-jîn-lâng hoán-tńg pìⁿ-chòe chân-jím, chhin-chhiūⁿ khòng-iá ê tô-chiáu.
4.	Chia̍h-ni ê eⁿ-á, i ê chi̍h ta-sò, khi̍h tī chiūⁿ-kiuⁿ;
	Gín-ná thó-piáⁿ, bô lâng peh hō͘ i.
5.	Pêng-sò͘ chia̍h hó-mi̍h--ê, taⁿ tī koe-lō͘ bô i-óa;
	Pêng-sò͘ khùn tī chu-âng jio̍k-á, taⁿ tó tī pùn-sò-tui.
6.	Góa ê peh-sìⁿ ê cha-bó͘-kiáⁿ ê chōe-kòa, pí Só͘-to-má ê chōe-ok khah-tāng;
	I ba̍k-nih-kú tó-hoāi, m̄-sī lâng ê chhiú hō͘ i án-ni.
7.	Sek-an ê sè-ka pêng-sò͘ pí seh khah chheng-khì, pí leng khah-pe̍h,
	In ê sin-thé pí âng-pó-ge̍k khah-âng, chhin-chhiūⁿ lâm-pó-chio̍h ê kng-ku̍t.
8.	Taⁿ in ê bīn pí hé-thòaⁿ khah-o͘; tī koe-lō͘--nih bô lâng ōe jīn--tit;
	In chi̍t-têng-phê piⁿ chi̍t-têng-kut, ko͘-tâ chhin-chhiūⁿ chi̍t-ki ta-chhâ.
9.	Hō͘ to thâi-sí--ê pí gō-sí--ê, iáu khah-tit;
	In-ūi sī khiàm-kheh chhân-hn̂g ê thó͘-sán, chiām-chiām siau-bô, chhin-chhiūⁿ chhì chha̍k thàu-kè.
10.	Chû-sim ê hū-jîn-lâng chhin-chhiú chú i ê kiáⁿ;
	Góa ê peh-sìⁿ ê cha-bó͘-kiáⁿ tú-tio̍h húi-bia̍t ê sî, ēng chit-ê chòe bí-niû.
11.	Iâ-hô-hoa it-chīn hoat-chhut I ê siū-khì, piàⁿ-chhut I ê tōa siū-khì;
	Khí-hé tī Sek-an, sio i hiah ê tōe-ki.
12.	Tōe-chiūⁿ ê kun-ông, kap sè-kan khiā-khí ê peh-sìⁿ,
	Lóng m̄-sìn tùi-te̍k kap kiû-siû ōe ji̍p Iâ-lō͘-sat-léng ê siâⁿ-mn̂g.
13.	Che sī in-ūi i ê sian-ti ê chōe-ok, i ê chè-si ê kè-sit;
	In tī siâⁿ-lāi lâu lâng ê huih.
14.	In tī koe-lō͘ chhin-chhiūⁿ chhiⁿ-mî--ê loān-loān kiâⁿ, koh hō͘ huih bak lâ-sâm,
	Tì-kàu lâng m̄-káⁿ bong in ê saⁿ.
15.	Lâng hoah in kóng, Siám-khui, bô chheng-khì--ê! Siám-khui , siám-khui, m̄-thang bong;
	In tô-cháu sì-kòe-liû ê sî, lia̍t-pang-tiong ê lâng kóng, M̄-thang hō͘ i iáu kià-kha tī-chia.
16.	Iâ-hô-hoa siū-khì kóaⁿ in, bô koh koàn-kò͘ in!
	Lâng bô chun-tiōng chè-si, iā bô kèng tióng-ló.
17.	Goán iáu teh ǹg-bāng pang-chān, tì-kàu ba̍k-chiu ian-n̄g, iû-goân sī khang-khang;
	Goán tī liâu-bāng ê só͘-chāi, liâu-bāng chi̍t-ê bōe-ōe kiù-lâng ê kok.
18.	In chhin-chhiūⁿ phah-la̍h--ê tui-jip goán ê kha-pō͘, tì-kàu goán m̄-káⁿ kiâⁿ tī goán ê koe-lō͘!
	Goán ê kiat-kio̍k kūn lah, goán ê ji̍t-chí móa lah; in-ūi goán ê kiat-kio̍k kàu lah.
19.	Tui-jip goán--ê, pí khong-tiong ê eng-chiáu khah-kín!
	In tī soaⁿ--nih tui-jip goán; tī khòng-iá bâi-ho̍k tng-tán goán.
20.	Iâ-hô-hoa só͘ boah-iû-ê, thang pí-phēng goán phīⁿ-khang-lāi ê khùi, tī in ê hām-khiⁿ-lāi hō͘ lâng lia̍h--tio̍h!
	Lūn-kàu i, goán bat kóng, Goán beh tī i ê tì-ìm-ē, oa̍h tī lia̍t-kok-tiong.
21.	Khiā-khí O͘-su tōe Í-tong ê cha-bó͘-kiáⁿ ah, chòe lí hoaⁿ-hí khoài-lo̍k!
	Chóng-sī khó͘-poe ia̍h beh phâng kàu lí hia; lí beh lim kàu chùi, ka-kī thǹg-theh-theh.
22.	Sek-an ê cha-bó͘-kiáⁿ ah, lí ê chōe-kòa ê hêng-hoa̍t í-keng chīn lah.
	Iâ-hô-hoa tek-khak bô hō͘ lí koh siū-lia̍h;
	Í-tong ê cha-bó͘-kiáⁿ ah, I beh pān lí ê chōe-kòa;
	I beh hián-bêng lí ê chōe-ok.

[5]	Iâ-hô-hoa ah, kiû Lí kì-liām goán só͘ tú-tio̍h ê sū;
	Khòaⁿ goán só͘ siū ê lêng-jio̍k, lâi kàm-chhat--i.
2.	Goán ê sán-gia̍p kui tī gōa-pang lâng,
	Goán ê chhù-the̍h kui tī pa̍t-cho̍k.
3.	Goán sī bô lāu-pē ê ko͘-jî,
	Goán ê lāu-bú chhin-chhiūⁿ kóaⁿ-hū.
4.	Goán tio̍h chhut gûn chiah ū chúi thang lim,
	Goán hiâⁿ-chhâ ia̍h tio̍h bóe.
5.	Tui-jip goán--ê chhi̍h--tio̍h goán ê ām-kún;
	Goán ià-siān, bōe tit-tio̍h hioh-khùn.
6.	Goán tâu-hâng Ai-ki̍p lâng kap A-su̍t lâng,
	In-ūi beh tit-tio̍h bí-niû thang chia̍h-pá.
7.	Goán ê lia̍t-chó͘ hoān-chōe, taⁿ in bô--khì lah;
	Goán tio̍h tam-tng in ê chōe-kòa.
8.	Lô͘-po̍k koán-hat goán;
	Bô lâng kiù goán thoat-lī in ê chhiú.
9.	Goán piàⁿ sìⁿ-miā lâi tit-tio̍h bí-niû,
	In-ūi ū to-kiàm tī khòng-iá.
10.	Goán ê phê-hu o͘ chhin-chhiūⁿ hé-lô͘,
	In-ūi ki-hng lâi hoat-jia̍t.
11.	In tī Sek-an kiông-kan hū-jîn-lâng,
	Í-ki̍p Iû-tāi chiah ê siâⁿ ê chāi-sek-lú.
12.	In pa̍k hiah ê kùi-cho̍k ê chhiú, kā in tiàu lī tōe;
	Kìⁿ-tio̍h lāu-tōa ê bīn, ia̍h bô chun-kèng.
13.	Siàu-liân lâng kng chio̍h-bō,
	Gín-á taⁿ-chhâ, tì-kàu poa̍h-tó.
14.	Lāu-lâng bô koh chē tī siâⁿ-mn̂g-kháu,
	Siàu-liân lâng bô koh chok-ga̍k.
15.	Goán ê sim khoài-lo̍k í-keng soah,
	Goán ê thiàu-bú pìⁿ-chòe pi-ai.
16.	Goán thâu-khak-téng ê bián-liû ka-la̍uh,
	Goán ū chai-ē ah! in-ūi goán ū hoān-chōe.
17.	In-ūi án-ni, goán ê sim hūn--khì;
	In-ūi án-ni, goán ê ba̍k-chiu hoe.
18.	Sī ūi-tio̍h Sek-an soaⁿ pha-hng;
	Soaⁿ-káu kiâⁿ-iû tī hit téng-bīn.
19.	Iâ-hô-hoa ah, Lí sī éng-oán tī-teh;
	Lí ê pó-chō tāi-tāi bô soah.
20.	Lí siáⁿ-sū éng-oán bōe-kì-tit goán?
	Siáⁿ-sū khì-sak goán kàu hiah-kú?
21.	Iâ-hô-hoa ah, kiû Lí hō͘ goán oa̍t-tńg kui Lí; goán chiū oa̍t-tńg.
	Kiû Lí ōaⁿ-sin goán ê ji̍t, chhin-chhiūⁿ chá-sî chi̍t-iūⁿ.
22.	Lí it-chīn khì-sak goán,
	Siū-khì goán kàu-ke̍k.

